DR's tv-program Aftenshowet fik hårde ord med på vejen fra en DR-ansat på Facebook. Lidt for hårde, konkluderer Ombudsmanden. Jeppe Michael Jensen/Ritzau Scanpix

”Man må sige, hvad man vil. Også som tillidsrepræsentant. Men man skal selvfølgelig gøre det med omtanke.”

Sådan siger DR’s fællestillidsmand Henrik Friis Vilmar til Journalisten, efter at Folketingets Ombudsmand i en redegørelse i dag har konkluderet, at en DR-ansat gik for vidt i sin kritik af DR på Facebook.

Medarbejderen kritiserede i en kommentar på Facebook DR-programmet Aftenshowet og kaldte det ”den mest nosseløse, uprofessionelle, kiksede omgang lorte ’journalistik’ i dansk fjernsyn. Ever!”.

Ombudsmand Jørgen Steen Sørensen slår i sin redegørelse fast, at offentligt ansatte er i deres fulde ret til at kritisere deres arbejdsplads offentligt – også i meget skarpe vendinger. Men:

”Sagen her er et eksempel på, at man kan være for grov i sit ordvalg”, skriver han.

Også ledelsen begik fejl

Ombudsmanden retter dog også kritik af DR-ledelsen.

Han kritiserer, at ledelsen reagerede på medarbejderens kritik af Aftenshowet på Facebook ved at rejse spørgsmål om hendes loyalitet og antyde, at hun som tillidsrepræsentant er særligt begrænset i sin ytringsfrihed.

”Hverken rollen som tillidsrepræsentant eller den såkaldte loyalitetspligt begrænser nemlig ytringsfriheden,” skriver Jørgen Steen Sørensen i sin redegørelse om udmeldingerne fra ledelsen.

Den del af afgørelsen glæder Dansk Journalistforbunds næstformand Tine Johansen.

"Jeg glæder mig over, at ombudsmanden slår fast, at der her ikke var belæg for at give en advarsel. Og at han også slår fast, at det at være tillidsrepræsentant ikke begrænser ens ytringsfrihed i forhold til sin arbejdsplads," siger hun.

DR beklager fejl

I et mailsvar om sagen til Journalisten skriver chef for Forhandling og vilkår i DR Nanna Abildstrøm:

”I vores behandling af sagen er der sket fejl, som vi beklager og rettede, inden Ombudsmanden gik ind i den. En DR-medarbejders ytringsfrihed er naturligvis ikke begrænset af en loyalitetsforpligtelse overfor DR eller en særlig stilling som for eksempel tillidsrepræsentant.”

DR oplyser desuden, at den DR-ansatte ikke er medlem af Dansk Journalistforbund.

Ikke første sag

DR-ledelsen mente i første omgang, at medarbejderen stod til en advarsel. Men det endte med, at hun i stedet fik en henstilling om fremover at undgå ytringer om DR i grov form.

Ombudsmanden har tidligere udtalt skarp kritik af DR i en sag, hvor daværende studievært Adam Holm blev pålagt censur i strid med grundloven.

Det skete, fordi DR's ledelse havdet givet ham en tjenstlig påtale for en religionskritisk kronik. Men DR endte med at trække al kritik af Adam Holm tilbage.